अज्ज बुधवार ऐ। अंतिम दे सिरा च बडलै थमां गै पीड़ उट्ठी दी ऐ। खबरै प्रभु ने ओह्दी सुनी लेई ऐ। उन्न करनू ते निक्की नुंहा गी किश नेईं सनाया। ओह्दा इक मन होंदा उसी हस्पताल लेई जा ते दूआ मन होंदा नेईं। इस्सै दुवधा च त्रै दिन बीती गे। सिर पीड़ बधदी गेई ते अंतिम पीला पौंदा गेआ। हून उन्न अपना मन पक्का करी लेदा हा ते चांह्दी ही जे अंतिम हून कदें ठीक नेईं होऐ। ओह् ओह्दे सामनै गै इस संसारा थमां उठी जा की जे ओह् ते इक लोथा आंगर गै ते जिया दा ऐ। चानचक्क निक्की नूंहा ने अंतिम दे मुहां पर पीलतन दिक्खी ते हस्पताल लेई गेई। पर डाक्टरें आक्खी दित्ता जे बड़ा चिर होई गेदा ऐ। हून एह्दा ठीक होना मुशकल ऐ।"